สรุปภาวะตลาดต่างประเทศวานนี้
สรุปภาวะตลาดต่างประเทศประจำวันที่ 7 ก.ย.59
8 ก.ย. 2559

ดัชนีดาวโจนส์ตลาดหุ้นนิวยอร์กปิดลบ เมื่อคืนนี้ (7 ก.ย.) หลังจากธนาคารกลางสหรัฐ (เฟด) เปิดเผยรายงานสรุปภาวะเศรษฐกิจ หรือ Beige Book ครั้งล่าสุด โดยระบุว่า เศรษฐกิจสหรัฐมีการขยายตัวเล็กน้อยในเดือนก.ค.และส.ค. อย่างไรก็ตาม ดาวโจนส์ขยับลงเพียงเล็กน้อย เพราะตลาดได้รับแรงหนุนจากราคาน้ำมันที่ยังคงปรับตัวขึ้น ขณะที่ดัชนี NASDAQ ปิดตลาดในแดนบวก ขานรับบริษัทแอปเปิล อิงค์ ประกาศเปิดตัว “ไอโฟน 7”
ดัชนีเฉลี่ยอุตสาหกรรมดาวโจนส์ปิดที่ 18,526.14 จุด ลดลง 11.98 จุด หรือ -0.06% ดัชนี S&amp;P500 ปิดที่ 2,186.16 จุด ลดลง 0.32 จุด หรือ -0.01% ดัชนี NASDAQ ปิดที่ 5,283.93 จุด เพิ่มขึ้น 8.02 จุด หรือ +0.15%
 
ตลาดหุ้นยุโรปปิดบวก เมื่อคืนนี้ (7 ก.ย.) โดยได้แรงหนุนจากการดีดตัวขึ้นของหุ้นกลุ่มส่งออก หลังจากสกุลเงินยูโรอ่อนค่าลงเมื่อเทียบกับดอลลาร์สหรัฐ ขณะที่นักลงทุนจับตาการประชุมของธนาคารกลางยุโรป (ECB) ในวันนี้ โดยมีการคาดการณ์ว่า ECB อาจจะขยายระยะเวลาในการซื้อพันธบัตร
ดัชนี Stoxx Europe 600 ปรับตัวขึ้น 0.2% ปิดที่ 350.16 จุด
ดัชนี CAC-40 ตลาดหุ้นฝรั่งเศสปิดที่ 4,557.66 จุด เพิ่มขึ้น 27.70 จุด หรือ +0.61% ดัชนี DAX ตลาดหุ้นเยอรมันปิดที่ 10,752.98 จุด เพิ่มขึ้น 65.84 จุด หรือ +0.62% ดัชนี FTSE 100 ตลาดหุ้นลอนดอนปิดที่ 6,846.58 จุด เพิ่มขึ้น 20.53 จุด หรือ +0.30%
 
ตลาดหุ้นลอนดอนปิดบวก เมื่อคืนนี้ (7 ก.ย.) หลังจากนายมาร์ค คาร์นีย์ ผู้ว่าการธนาคารกางอังกฤษระบุว่า ความเสี่ยงที่อังกฤษจะเข้าสู่ภาวะถดถอยนั้น ได้ปรับตัวลดลง เนื่องจากธนาคารกลางอังกฤษได้ดำเนินการหลายอย่างหลังจากที่อังกฤษตัดสินใจแยกตัวออกจากสหภาพยุโรป
ดัชนี FTSE 100 ปิดปรับตัวขึ้น 20.53 จุด หรือ 0.30% แตะที่ 6,846.58 จุด
 
สัญญาทองคำตลาดนิวยอร์กปิดร่วงลง เมื่อคืนนี้ (7 ก.ย.) เนื่องจากนักลงทุนเทขายทำกำไรหลังจากสัญญาทองคำทะยานขึ้นแตะระดับสูงสุดในรอบกว่า 3 สัปดาห์เมื่อวันอังคารที่ผ่านมา อันเป็นผลมาจากกระแสคาดการณ์ที่ว่า ธนาคารกลางสหรัฐ (เฟด) จะยังไม่ปรับขึ้นอัตราดอกเบี้ยในระยะใกล้นี้
สัญญาทองคำตลาด COMEX (Commodity Exchange) ส่งมอบเดือนธ.ค.ร่วงลง 4.8 ดอลลาร์ หรือ 0.35% ปิดที่ระดับ 1,349.2 ดอลลาร์/ออนซ์
สัญญาโลหะเงินส่งมอบเดือนธ.ค.ลดลง 29 เซนต์ หรือ 1.44% ปิดที่ 19.848 ดอลลาร์/ออนซ์
สัญญาพลาตินัมส่งมอบเดือนต.ค.ลดลง 9.9 ดอลลาร์ หรือ 0.9% ปิดที่ 1,092.8 ดอลลาร์/ออนซ์
สัญญาพัลลาเดียมส่งมอบเดือนธ.ค.ร่วงลง 12.30 ดอลลาร์ หรือ 1.8% ปิดที่ 688.35 ดอลลาร์/ออนซ์
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวก เมื่อคืนนี้ (7 ก.ย.) เนื่องจากนักลงทุนเข้าซื้อเก็งกำไรก่อนที่สำนักงานสารสนเทศด้านพลังงานสหรัฐ (EIA) จะเปิดเผยรายงานสต็อกน้ำมันดิบประจำสัปดาห์ในวันนี้ นอกจากนี้ นักลงทุนยังจับตาการประชุมอย่างไม่เป็นทางการของกลุ่มประเทศผู้ส่งออกน้ำมัน (โอเปก) ในเดือนนี้ที่ประเทศแอลจีเรีย
สัญญาน้ำมันดิบ WTI ส่งมอบเดือนต.ค.เพิ่มขึ้น 67 เซนต์ หรือ 1.5% ปิดที่ 45.50 ดอลลาร์/บาร์เรล
สัญญาน้ำมันดิบเบรนท์ส่งมอบเดือนพ.ย.เพิ่มขึ้น 72 เซนต์ หรือ 1.5% ปิดที่ 47.98 ดอลลาร์/บาร์เรล
 
สกุลเงินดอลลาร์สหรัฐแข็งค่า ขึ้นเมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (7 ก.ย.) หลังจากธนาคารกลางสหรัฐ (เฟด) เปิดเผยรายงานสรุปภาวะเศรษฐกิจ หรือ Beige Book เมื่อวานนี้ โดยระบุว่า เศรษฐกิจสหรัฐมีการขยายตัวเล็กน้อยในเดือนก.ค.และส.ค.
เงินยูโรอ่อนค่าลงเมื่อเทียบดอลลาร์สหรัฐ ที่ระดับ 1.1239 ดอลลาร์สหรัฐ จากระดับ 1.1261 ดอลลาร์สหรัฐ ในขณะที่เงินปอนด์ลดลงแตะระดับ 1.3335 ดอลลาร์สหรัฐ จากระดับ 1.3434 ดอลลาร์สหรัฐ ส่วนเงินดอลลาร์ออสเตรเลียลดลงแตะระดับ 0.7671 ดอลลาร์สหรัฐ จากระดับ 0.7682 ดอลลาร์สหรัฐ
ดอลลาร์สหรัฐอ่อนค่าลงเมื่อเทียบกับเยนที่ระดับ 101.77 เยน จากระดับ 101.96 เยน และเพิ่มขึ้นเมื่อเทียบฟรังก์สวิส ที่ระดับ 0.9697 ฟรังก์ จากระดับ 0.9696 ฟรังก์ ในขณะที่ขยับขึ้นเมื่อเทียบดอลลาร์แคนาดาที่ระดับ 1.2899 ดอลลาร์แคนาดา จากระดับ 1.2834 ดอลลาร์แคนาดา